TTA เน้นคุมค่าใช้จ่าย-ศึกษาก่อนลงทุนหลังกังวลศก.จีนกระทบธุรกิจ
TTA กังวลศก.จีนชะลอกระทบธุรกิจ H2/58 เน้นคุมค่าใช้จ่าย-ศึกษารอบคอบก่อนเข้าลงทุน
2 ก.ย. 2558

นายเฉลิมชัย มหากิจศิริ กรรมการผู้จัดการใหญ่และประธานเจ้าหน้าที่บริหาร บริษัท โทรีเซนไทย เอเยนต์ซีส์ จำกัด (มหาชน) หรือ TTA เปิดเผยว่า บริษัทอยู่ระหว่างการติดตามสถานการณ์เศรษฐกิจโลก โดยเฉพาะเศรษฐกิจจีนอย่างใกล้ชิด เนื่องจากต้องยอมรับว่า การชะลอตัวของเศรษฐกิจโลกและเศรษฐกิจจีนอาจจะส่งผลกระทบสั้นๆ ในช่วงครึ่งหลังของปีนี้กับธุรกิจของ TTA
อย่างไรก็ตาม เหตุการณ์ที่เกิดขึ้นเป็นสิ่งที่ฝ่ายบริหารของบริษัทฯ ประเมินไว้ล่วงหน้าอยู่แล้ว ดังนั้น จะเห็นว่า ในช่วงที่ผ่านมา TTA ใช้ความระมัดระวังและเพิ่มความรอบคอบในการขยายธุรกิจมากขึ้น แม้จะมีอุตสาหกรรมที่น่าสนใจและเป็นเป้าหมายในการลงทุน แต่ในสถานการณ์ปัจจุบัน การตัดสินใจลงทุนใหม่จะต้องอยู่บนช่วงจังหวะเวลาที่เหมาะสมเพื่อให้เกิดประโยชน์สูงสุด
สำหรับการเตรียมพร้อมรับมือกับการชะลอตัวของเศรษฐกิจ ในส่วนของธุรกิจชิปปิ้ง บริษัทฯ จะยังคงใช้นโยบายควบคุมต้นทุนค่าใช้จ่าย ประกอบกับบริหารกองเรือให้มีประสิทธิภาพสูงสุด และเน้นบริการขนส่งสินค้าเทกองในเส้นทางการค้ายุทธศาสตร์ ที่จะให้ผลกำไรสูงกว่าเส้นทางอื่นๆ
ขณะที่ บมจ. เมอร์เมด มาริไทม์ ก็เดินหน้าเจรจากับลูกค้าที่เป็นบริษัทชั้นนำในอุตสาหกรรมน้ำมันและก๊าซธรรมชาติทั้งในประเทศและต่างประเทศอย่างต่อเนื่อง เพื่อหาทางล็อคสัญญาล่วงหน้า รวมถึงการขยายงานให้บริการ เพื่อสร้างฐานรายได้เพิ่มเติมให้กับบริษัทในส่วน บริษัท พีเอ็ม โทรีเซน เอเชีย โฮลดิ้งส์ จำกัด (มหาชน) หรือ PMTA ที่ถือหุ้นในธุรกิจปุ๋ยที่เวียดนาม เน้นเพิ่มการส่งออกปุ๋ยไปยังต่างประเทศมากขึ้น เพราะเอเชียประสบภาวะภัยแล้ง รวมถึงการสร้างรายได้เพิ่มเติมจากการบริหารจัดการให้เช่าพื้นที่คลังเก็บสินค้า